Diari Oficial de la Generalitat Valenciana


Sumari del DOGV 4397, del 12-12-2002 (2002/13154)

RESOLUCIÓ de 3 d'octubre de 2002, del conseller d'Obres Públiques, Urbanisme i Transports, per la qual s'estima el recurs administratiu d'alçada interposat per Teresa Ballester Giner, contra l'acord de la Comissió Territorial d'Urbanisme de Castelló, de 25 de setembre de 2001, d'aprovació definitiva del Pla General de Vinaròs (Castelló).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4397

Data del DOGV
:   12-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/13050


Data del document
:   03-10-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Vinaròs
    * pla d'urbanisme

RESOLUCIÓ de 3 d'octubre de 2002, del conseller d'Obres Públiques, Urbanisme i Transports, per la qual s'estima el recurs administratiu d'alçada interposat per Teresa Ballester Giner, contra l'acord de la Comissió Territorial d'Urbanisme de Castelló, de 25 de setembre de 2001, d'aprovació definitiva del Pla General de Vinaròs (Castelló). [2002/13817]
  
Vist el recurs d'alçada interposat per Teresa Ballester Giner contra l'acord de la Comissió Territorial d'Urbanisme de Castelló, de 25 de setembre de 2001, que va aprovar definitivament el Pla General d'Ordenació Urbana de Vinaròs, i de conformitat amb els següents
  
Antecedents de fet
  
Primer
  
La Comissió Territorial d'Urbanisme de Castelló, en la sessió de 25 de setembre de 2001, va aprovar definitivament el Pla General del municipi de Vinaròs, però va supeditar la seua eficàcia i posterior publicació en el Butlletí Oficial de la Província de Castelló fins que l'Ajuntament de Vinaròs presentara documentació addicional. Amb data 4 d'octubre de 2001, l'Ajuntament de Vinaròs va adjuntar la documentació requerida.
  
Introduïdes en el document les correccions ordenades per la Comissió Territorial d'Urbanisme de Castelló, mitjançant Resolució del director General d'Urbanisme i Ordenació Territorial, d'11 d'octubre de 2001, es va ordenar la publicació de l'acord d'aprovació definitiva del pla general i de les normes urbanístiques, la qual cosa es va fer en el Butlletí Oficial de la Província de Castelló núm. 128, de 25 d'octubre de 2001.
  
Segon
  
Amb data 26 de novembre de 2001, va ser interposat per Teresa Ballester Giner recurs administratiu d'alçada contra l'acord d'aprovació definitiva del Pla General de Vinaròs, en què impugnava la qualificació urbanística atorgada a la parcel·la de la seua propietat situada en el carrer Sant Francesc 121 de Vinaròs, i es mostrava en desacord amb la qualificació de sòl dotacional de la parcel·la, així com que esta s'incloga dins de la Unitat d'Execució OC.1.Y.67.
  
Tercer
  
Del recurs presentat es va donar trasllat a l'Ajuntament de Vinaròs, perquè en el termini de 15 dies, d'acord amb el que establix l'article 112.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, poguera al·legar quant estimara convenient, i es va rebre informe de la citada entitat local, el 6 de març de 2002
  
Quart
  
El Servici Territorial d'Urbanisme de Castelló, el 13 de març de 2002, va emetre informe respecte a l'objecte del recurs interposat.
  
Cinqué
  
Amb data 11 de juliol de 2002 es rep acord del ple de l'Ajuntament de Vinaròs adoptat en la sessió realitzada l'11 de juny de 2002 favorable a l'estimació del recurs de referència.
  
Sisé
  
L'Àrea Jurídica de la Conselleria d'Obres Públiques, Urbanisme i Transports, amb data 2 d'octubre dl 2002, va informar favorablement sobre l'estimació del present recurs d'alçada.
  
Fonaments jurídics
  
Primer
  
El recurs d'alçada interposat és admissible, ja que es realitza dins del termini i en la forma escaient, segons el que establixen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (en avant LRJAP), modificada per la Llei 4/1999, de 13 de gener. D'esta manera, cal concloure que el recurs que ara s'examina s'ha interposat dins de termini, per la qual cosa procedix entrar en el seu examen.
  
Segon
  
La recurrent argumenta en el seu escrit; improcedència de la inclusió de la parcel·la de la seua propietat en la unitat d'execució UE.2 R.08, per ser sòl urbà consolidat per la urbanització, i que disposa de totes les condicions exigides per l'article 6 de la LRAU per a tenir la condició de solar; absència de motivació que justifique el destí dotacional públic atorgat al solar; inexistència de l'obligació de cedir l'edifici, ja que no es preveu dins de les obligacions dels propietaris de sòl urbà consolidat de conformitat amb l'article 12 de la LRSV; que la protecció de l'edifici queda prou garantida en virtut del que disposa l'article 86 de la LRAU. Per tot això sol·licita que es procedisca a qualificar la seua parcel·la com a sòl urbà consolidat amb destí residencial i terciari de caràcter privat.
  
Tercer
  
Respecte d'això cal indicar, com així s'assenyala en l'informe emés pel Servici Territorial d'Urbanisme de Castelló, que no pot considerar-se que la previsió pel Pla, de sòls dotacionals supose una decisió arbitrària o contrària a l'interés públic. D'altra banda la inclusió de la parcel·la dotacional dins de la unitat d'execució garantix el dret del propietari de la parcel·la dotacional a obtenir, dins de la reparcel·lació, el mateix aprofitament urbanístic que la resta dels propietaris, i és, d'altra banda, perfectament possible la inclusió de sòl urbà dins de la unitat d'execució d'acord amb l'article 116.2 del Reglament de Planejament de la Comunitat Valenciana, per la qual cosa no ha quedat acreditat en absolut que la qualificació conferida pel Pla infringisca l'ordenament jurídic.
  
Quart
  
No obstant això, es tracta d'una consideració de pura oportunitat, i és, a més, una qüestió d'interés públic local, per la qual cosa, de conformitat amb l'article 40 de la LRAU, està vedat a la resolució autonòmica, qüestionar la interpretació de tal interés formulat pel municipi des de la seua pròpia representativitat.
  
De l'informe municipal es desprén que ?la inclusió de l'edifici dins de la unitat d'execució en sòl urbà residencial núm. 8 es realitza amb l'objecte de garantir la conservació d'este per tractar-se d'un edifici d'alt valor arquitectònic, i s'ubica l'aprofitament a què la propietat té dret en la parcel·la confrontant (edificació de 8 alçàries zona urbanística ZU-4). No obstant la conservació, d'acord amb el que disposa el punt cinqué de l'al·legació, pot considerar-se garantida en virtut del que disposa l'article 86 de la LRAU. Després de l'entrada en vigor del Pla General, el propietari de la resta de la unitat d'execució, s'ha posat en contacte amb l'Ajuntament i ha constatat la dificultat de gestió de la unitat UE2R08, per l'excessiu cost d'indemnització de la Casa Ballester. És necessari adoptar mesures encaminades a esmenar tal deficiència i possibilitar la gestió. Per tot això, i en relació a la classificació de la parcel·la com a sòl urbà consolidat amb destí residencial de caràcter privat, s'emet informe favorable sempre que per part de la propietat es renunciara a l'aprofitament assignat inicialment pel pla general i s'admetera la qualificació com a ZU-4 amb un nombre de plantes màxim de 3 alçàries en part del sector i una en la resta, d'acord amb el que s'edifica actualment. No es considera viable la seua eliminació del catàleg, i ha de quedar l'edificació inclosa en ell, sense alterar la fitxa núm. 12. La resta de la unitat quedaria com a actuació aïllada amb la qualificació actual.-
  
Cinqué
  
L'Ajuntament de Vinaròs, a la vista de l'informe del tècnic municipal, mitjançant acord del ple de l'Ajuntament, adoptat per unanimitat, en la sessió realitzada l'11 de juny de 2002, emet informe favorable sobre la proposta presentada per Teresa Ballester Giner, en els termes de l'informe del tècnic municipal.
  
Procedix, per tant, estimar el recurs d'alçada presentat per Teresa Ballester Giner, de forma que la parcel·la sítia en el carrer Sant Francesc cantonada Raimundo de Alós (Casa Ballester), propietat de la senyora Teresa Ballester Giner, passe a classificar-se com a sòl urbà consolidat amb destí residencial de caràcter privat, segons s'indica en el mateix acord municipal, i s'haurà de subscriure conveni urbanístic entre l'Ajuntament de Vinaròs i els propietaris de la parcel·la amb les formalitats establides en la disposició addicional sisena de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística que remet a la disposició addicional quarta de la Llei 4/1992, de 5 de juny, de la Generalitat Valenciana, del Sòl no Urbanitzable a fi de concretar els termes del mencionat acord municipal.
  
Sisé
  
El conseller d'Obres Públiques, Urbanisme i Transports és competent per a resoldre els recursos interposats, de conformitat amb el que establixen l'article 7 del Reglament Orgànic de la Conselleria d'Obres Públiques, Urbanisme i Transports, Decret 210/2001, de 18 de desembre i el Decret 77/1996, de 16 d'abril del Govern Valencià pel qual s'aprova el Reglament dels Òrgans Urbanístics de la Generalitat Valenciana.
  
Vists els preceptes legals citats i la resta de general i pertinent aplicació, resolc:
  
Estimar el recurs administratiu d'alçada interposat per Teresa Ballester Giner, contra l'acord de la Comissió Territorial d'Urbanisme de Castelló, de 25 de setembre de 2001, d'aprovació definitiva del Pla General de Vinaròs (Castelló), de forma que la parcel·la sítia en el carrer Sant Francesc cantonada Raimundo de Alós ?Casa Ballester?, propietat de la senyora Teresa Ballester Giner, passe a classificar-se com a sòl urbà consolidat amb destí residencial de caràcter privat, segons s'indica en el mateix acord municipal, i s'haurà de subscriure conveni urbanístic entre l'Ajuntament de Vinaròs i els propietaris de la parcel·la amb les formalitats establides en la disposició addicional sisena de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, que remet a la disposició addicional quarta de la Llei 4/1992, de 5 de juny, de la Generalitat Valenciana, del Sòl no Urbanitzable, a fi de concretar els termes del mencionat acord municipal.
  
Contra la present resolució, que posa fi a la via administrativa, es podrà interposar recurs contenciós administratiu, davant de la sala contenciosa del Tribunal Superior de Justícia de la Comunitat Valenciana, en el termini de dos mesos, comptadors
  
des del dia següent a la notificació o publicació d'esta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que puga interposar qualsevol altre recurs que estime oportú.
  
València, 3 d'octubre de 2002.- El conseller: José Ramón García Antón.